
Zagreb, 9. svibnja 2020. 


Preporuke za sprečavanje infekcije u trgovačkim centrima koji započinju s 
radom u okviru postupnog ublažavanja restrikcija vezanih za COVID-19 


Ove preporuke za zaštitu kupaca i zaposlenika odnose se na provedbu mjera u radu trgovačkih 
centara tijekom epidemije COVID-19. Općenita je preporuka da se, uz održavanje propisanog 
razmaka od 1,5 metra, unutar centra boravi što kraće te ograniči broj kupaca kako ne bi dolazilo do 
gužve i bliskog kontakta među velikim brojem ljudi. 


1. Organizacijski i tehnički uvjeti unutar trgovačkih centara 





15 kupaca na 100 mž. Kako bi se poštovale epidemiološke mjere, potrebno je ograničiti broj kupaca 
koji istovremeno borave u trgovini na najviše 15 kupaca na 100 m? neto površine trgovačkog prostora 
unutar centra. Pritom maksimalan broj kupaca koji mogu istovremeno boraviti u centru ovisi o neto 
površini svih trgovina u centru (površina koja je predviđena za kretanje kupaca tj. bruto površina 
umanjena za površinu koju zauzimaju izlošci, police, blagajna, hladnjaci i ostala oprema trgovine). U 
neto površinu ne računa se površina zajedničkih hodnika i drugih prostora za kretanje kupaca unutar 
centra (npr. ,trgova“ unutar centra). Najveći broj kupaca koji može istovremeno boraviti u centru je 
neto površina u četvornim metrima podijeljena sa 7. Ako je teško odrediti neto površinu, najveći broj 
kupaca koji istovremeno smiju biti u centru može se izračunati tako da se bruto površina trgovina 
unutar centra podijeli s 10. Nakon što u trgovački centar uđe maksimalno dozvoljen broj kupaca, 
daljnji ulasci su mogući tek kad netko od kupaca izađe, tj. na svakog kupca koji izađe, može ući po 
jedan. 


Što kraći boravak u skupinama u zatvorenom prostoru. Boravak više ljudi u zatvorenim prostorima 
potrebno je maksimalno skratiti koliko je god moguće. 


Fizička distanca. Broj ljudi u zatvorenim prostorima potrebno je ograničiti na način da se između 
osoba može održavati fizička udaljenost od 1,5 metra u svim smjerovima. Za neke djelatnosti unutar 
centra broj osoba definiran je posebnim uputama. 


Maske za lice. Unutar trgovačkog centra preporučuje se da se nose maske za lice ili slična pokrivala 
za nos i usta. 


Dezinfekcija ruku. Na ulaze u trgovačke centre kupcima treba biti osiguran dozator s dezinfekcijskim 
sredstvom za ruke i jasno istaknuta obavijest o obvezi dezinfekcije ruku pri ulasku u trgovački centar. 

Na ulazu treba također biti jasno istaknuta obavijest o obvezi održavanja razmaka od minimalno dva 
metra među kupcima te između kupaca i osoblja. Dozator s dezinfekcijskim sredstvom (npr. na bazi 
70% alkohola ili drugo dezinfekcijsko sredstvo registrirano kao antiseptik za primjenu na ljudskoj koži) 
treba biti postavljen i na ulazu u svaku trgovinu koja se nalazi u sklopu trgovačkog centra. Osoblje 
treba voditi brigu da dozator pravovremeno opskrbljuju novim količinama dezinficijensa kako bi ga 
uvijek bilo dovoljno. 


Ventilacija prostora. Preporučuje se pojačana ventilacija prostora centara npr. povećanjem broja 
ventilacija, povećanjem postotka vanjskog zraka koji cirkulira u sustav. 


Čekaonice/prostori za odmor kupaca. Iz zajedničkog prostora (hodnika) trgovačkog centra potrebno 
je ukloniti predmete i objekte namijenjene sjedenju i odmoru kupaca (stolce, klupe, stolove i sl.) kako 
bi hodnici služili samo za prolaz kupaca bez nepotrebnog zadržavanja. 


Prostorije/prostori za odmor zaposlenika. U prostorijama gdje se zaposlenici odmaraju treba 
osigurati dovoljno prostora, stolove i stolice razmaknuti, ne dozvoliti da se u malim prostorima 
odmara istovremeno više zaposlenika. Treba osigurati dezinficijense, tekuće sapune, vodu i 
jednokratne papirnate ručnike za čišćenje ruku. Treba osigurati učestalije pravilno čišćenje i higijenu. 
Dezinficijensom treba češće prebrisati telefone, kvake na vratima, tipkovnice, blagajne i slično (npr. 
svaka dva sata). Kako bi se smanjio rizik infekcije, mjesta kontakta treba smanjiti te redovno čistiti i 
dezinficirati kvake na vratima i rukohvate. 


vez 


Dezinfekcija i čišćenje prostora. Potrebno je pojačano čistiti i dezinficirati prostorije unutar 
trgovačkog centra, te u tu svrhu po potrebi osigurati dodatno osoblje za čišćenje. Kvake i rukohvate 
na vratima te ostale površine koje kupci često dodiruju (npr. košare i kolica za kupovinu, rukohvati na 
stepenicama i pokretnim stepenicama, dizala) treba redovito prebrisati dezinficijensom koji ima 
virucidno djelovanje. Ako je moguće, organizirati čišćenje prostora centra tijekom pauze predviđene 
za izmjenu djelatnika između prve i druge smjene pojedinih trgovina. 


Upute za dezinfekciju i čišćenje prostora dostupne su na poveznici: https://bit.Ily/2AguWbj 


Sanitarni čvorovi. Treba osigurati dezinficijense, tekuće sapune i jednokratne papirnate ručnike za 
učestalo pranje i dezinfekciju ruku. Treba osigurati češće čišćenje i dezinfekciju sanitarnih prostora i 
sanitarija. Redovito provjeravati funkcionalnost sanitarija (vodokotlići za ispiranje WC-školjke, slavine 
i dr.), a upotrebu aparata za sušenje ruku treba zabraniti i staviti ih izvan funkcije, te svaki kvar 
odmah prijaviti i ukloniti. Kvake i rukohvate na vratima te ostale površine koje se često dodiruju 
treba redovito prebrisati dezinficijensom koji ima virucidno djelovanje. 

Informiranje kupaca. Kupce treba informirati o važnosti održavanja propisane međusobne 
udaljenosti od najmanje 1,5 metra, najbolje u obliku postera s uputama postavljenim na vidljiva 
mjesta, kao i glasovnim porukama koje se periodično oglašuju iz zvučnika u trgovinama i zajedničkim 
prostorima trgovačkog centra. Potrebno je zadužiti osoblje za nadzor poštovanja propisanih mjera. 


Ograničen broj košarica i kolica. U trgovinama koje imaju košarice ili kolica, ograničenje broja kupaca 
koji ulaze u trgovinu može se postići na način da se na raspolaganje stavi onaj broj košarica ili kolica 
koji odgovara najvećem broju kupaca koji mogu istovremeno biti u trgovini te da se ulazak uvjetuje 
preuzimanjem slobodne košarice ili kolica. 


Posebna pravila za trgovine tekstila. U trgovinama tekstila preporučuje se prodaja bez isprobavanja 
odjevnih predmeta, ako je ikako moguće. Ako je isprobavanje odjevnih predmeta nužno, nekupljena 
se roba mora spremiti na tri dana u za to predviđeni prostor prije ponovnog stavljanja u prodaju. Isto 
pravilo vrijedi i za odjevne predmete iz povrata. Osim toga, moguće je tretirati isprobane robe 
vrućom parom pomoću glačala na paru, pri čemu te odjevne predmete nije više potrebno spremati 
na tri dana u zaseban prostor. 


Igraonice. Zaposlenici u igraonicama zaduženi su za održavanje čistoće i redovitu dezinfekciju 
prostora u skladu s preporukama HZJZ-a za čišćenje i dezinfekciju prostora, te su dužni paziti da djeca 
održavaju čim je moguće više propisanu udaljenost jedno od drugog. Na kraju smjene prostor se 
obavezno treba očistiti i dezinficirati kao i svi rekviziti za igru sukladno uputama za rad vrtića, koje su 
dostupne na mrežnim stranicama HZJZ-a. 


2. Preporuke za kupce. 





Provoditi redovnu higijenu ruku. Kad god je moguće potrebno je prati ruke tekućim sapunom i 
toplom vodom u trajanju od najmanje 20 sekundi. Ako to nije moguće, potrebno je koristiti 
dezinfekcijsko sredstvo (npr. na bazi 70% alkohola ili drugo dezinfekcijsko sredstvo registrirano kao 
antiseptik za primjenu na ljudskoj koži). Vidljivo zaprljane ruke potrebno je temeljito oprati, budući 
da dezinfekcijsko sredstvo nije dovoljno za uklanjanje vidljive nečistoće. 


Maske. Unutar trgovačkog centra preporučuje se da se nose medicinske maske ili maske za lice koje 
prekrivaju usta i nos. 


Odgoda dolaska u trgovački centar u slučaju bolesti. Osobe koje imaju povišenu tjelesnu 
temperaturu i/ili simptome akutne respiratorne infekcije trebaju odgoditi svoj dolazak u trgovački 
centar te se obratiti nadležnom liječniku. 

3. Preporuke za osoblje trgovačkog centra 





Maksimalna zaštita kupaca i osoblja trgovačkog centra. Osoblje treba prilikom interakcije s kupcem 
koristiti zaštitnu masku koja uvijek treba prekrivati i nos i usta. Treba im stalno biti na raspolaganju 
dezinfekcijsko sredstvo kojim će periodički dezinficirati ruke. Ako je moguće, treba osigurati razmak 
od minimalno 1,5 metra između poslužitelja ili blagajnika i kupca prilikom izdavanja i plaćanja robe. 
Ako je moguće, treba ugraditi zaštitnu pregradu na mjestu posluživanja i na blagajni, koja će fizički 
odvojiti blagajnika od kupca. Treba poticati beskontaktno plaćanje kreditnim karticama. 


Dnevno mjerenje tjelesne temperature. Prije dolaska na posao, osoblje treba izmjeriti tjelesnu 
temperaturu. Ako je viša od 37,2 “C u jutarnjim satima i ako se osoba osjeća bolesno ili ima bilo koje 
znakove bolesti (odnosi se na sve simptome i znakove bolesti, ne samo na bolesti dišnih puteva), 
treba se javiti nadređenom i ne dolaziti na posao dok se telefonski ne javi nadležnom obiteljskom 
liječniku. 


Dvosmjenski rad. Ako je moguće, rad treba organizirati dvokratno, na način da između prve i druge 
smjene bude barem sat vremena razmaka, što će se iskoristiti za čišćenje i dezinfekciju površina 
tijekom rutinskog čišćenja. Površine se dezinficiraju prebrisavanjem dezinficijensom na bazi alkohola 
ili nekim drugim sredstvom s deklariranim virucidnim djelovanjem prema uputama proizvođača. 


4. Preporuke za trgovine i ugostiteljske objekte u trgovačkom centru 





Trgovine i ugostiteljski objekti u trgovačkom centru trebaju raditi u skladu s odlukama Stožera 
civilne zaštite i postojećim preporukama za te djelatnosti izvan trgovačkog centra. Upute za rad 
trgovina dostupne su na poveznici: https://bit.ly/2YK1nsJ. Upute za ugostiteljske objekte dostupne su 
na mrežnoj stranici HZJZ-a. 


Ostale djelatnosti. Sve ostale djelatnosti (kina i dr.) koje su inače u okviru redovite ponude 
trgovačkog centra započinju sa svojim radom u vrijeme i na način kako je propisano odlukama 
Stožera civilne zaštite. 


